የአማራ ስራ አመራር ተቋም የለውጥና የብቃት ማዕከል ሆኖ እንዲዘልቅ ለማስቻል እየተሰራ ነው
የአማራ ስራ አመራር ተቋም የለውጥና የብቃት ማዕከል ሆኖ እንዲዘልቅ ለማድረግ በማካሄድ ላይ ያለውን የአቅም ግንባታ ተግባር አጠናክሮ መቀጠል እንደሚገባው የአማራ ክልል ሲቪል ሰርቪስ ቢሮ አስታወቀ። ተቋሙ በክልሉ በጥቃቅንና አነስተኛ ኢንተርፕራይዞች ልማት የሚስተዋሉ ችግሮችና መልካም አጋጣሚዎች፤ የመንግስት ሰራተኛውን የሙያ ስብእናና ብቃትን ለማሳደግ በሚያስችል ዙሪያ የተካሄደን ጥናት ለውይይት አቅርቧል። የክልሉ ሲቪል ሰርቪስ ቢሮ ሃላፊና የአማራ ስራ አመራር ተቋም ስራ አመራር ቦርድ ሰብሳቢ አቶ አወቀ እንየው እንደገለጹት ተቋሙ የሚያካሂዳቸው ተግባራት የእድገትና ትራንስፎርሜሽን እቅዱን ለማሳካት የሚያስችሉ ናቸው፡፡ ከባለፉት ዓመታት ጀምሮ የከፍተኛና የመካከለኛ አመራሩን እንዲሁም የመንግስት ሰራተኛውን አቅምና ክህሎት በማሳደግ ለክልሉ ልማት መቀላጠፍ የበኩሉን ድርሻ መወጣቱን ገልጸዋል። በመሆኑም ተቋሙ የሚያከናውነውን የስልጠና፣ የማማከርና ምርምር አገልግሎትን ወደ ላቀ ደረጃ በማሸጋገር በክልሉ ተግባራዊ በመደረግ ላይ ያለውን የእድገትና ትራንስፎርሜሽን እቅድ እያፋጠን እንደሚገኝ አስረድተዋል። በአሁኑ ዘመን በፍጥነት እያደጉ የሚገኙ አገሮች የእድገታቸው ዋና መሰረት የጥቃቅንና አነስተኛ ልማት መሆናቸውን በመገንዘብ በአገሪቱ የኢንዱስትሪ ልማት ሽግግሩን ለማቀላጠፍ ዘርፉን ወደ አምራችነት ለመቀየር ጥረት እየተደረገ መሆኑን የክልሉ ቴክኒክና ሙያ ቢሮ ሃላፊ አቶ አለበል ደሴ አስረድተዋል። በቀረበው ጥናት ያመላከተውም የገንዘብ፣ የመስሪያና የመሸጫ ቦታ አቅርቦት፣ ቁርጠኛ አመራርና የአመለካከት ችግሮች በግንባር ቀደምትነት የሚጠቀስ በመሆኑ እነዚህን በምክክር በማዳበር የመፍትሄ አቅጣጫ በማስቀመጥ በዘላቂነት መቅረፍ እንደሚገባ አስረድተዋል። የተቋሙ ዋና ዳይሬክተር አቶ አሸብር አህመድ በበኩላቸው ተቋሙ የተጣለበትን ሃላፊነት ለመወጣት በግቢው መሰረተ ልማትንና ቁሳቁስን በማሟላት፣ ብቃት ያላቸው አሰልጣኞችን በማፍራትና በመመደብ የሰጠው ትኩረት ለውጤቱ መሰረት መሆኑን ገልጸዋል። በዚህም እስካሁን ሲሰራባቸው ከነበረው የማሰልጠንና የማማከር አገልግሎት በተጨማሪ በአሁኑ ወቅት በመንግስት ዋና ዋና የልማትና የመልካም አስተዳደር አቅጣጫዎች ላይ ጥናትና ምርምር በማካሄድ በግኝቶች ላይ ተመስርቶ የመፍትሄ አቅጣጫዎችን ለሚመለከታቸው አካላት ማቅረብ ላይ ማተኮሩን ተናግረዋል። የባህርዳር ዩኒቨርሲቲ ፕሬዝዳንት ዶክተር ባይሌ ዳምጤ በሰጡት አስተያየት ተቋሙ በዋና ዋና የመንግስት ፖሊሲዎችና ስትራቴጅዎች እንዲሁም የአፈጻጸም ሁኔታዎች ተመስርቶ የሚቀርቡ ጥናቶች ሙያዊ እገዛ ከመስጠት በተጨማሪ በዩኒቨርሲቲው ለህትመት ለማብቃት እንደሚሰሩ ቃል ገብተዋል። እንደ ኢዜአ ዘገባ ዩኒቨርሲቲያቸው ጥናትና ምርምሮችን ከማካሄድና ከማሳተም በተጨመማሪ ለህብረተሰቡ ተገቢውን ጥቅም የሚሰጡበትንና የአገራችን የዲሞክራሲ ስርዓት ግንባታና ልማት ለማፋጠን የሚውሉበትን ሁኔታ እንደሚያመቻች አስታውቀዋል፡፡